Document ID: 32011D0483

РЕШЕНИЕ 2011/483/ОВППС НА СЪВЕТА
от 28 юли 2011 година
за изменение и удължаване на действието на Решение 2010/96/ОВППС за военна мисия на Европейския съюз в подкрепа на обучението на сомалийските сили за сигурност (EUTM Сомалия)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за Европейския съюз, и по-специално член 28 и член 43, параграф 2 от него,
като има предвид, че:
(1)
На 15 февруари 2010 г. Съветът прие Решение 2010/96/ОВППС за военна мисия на Европейския съюз в подкрепа на обучението на сомалийските сили за сигурност (1).
(2)
На 31 март 2010 г. Съветът прие Решение 2010/197/ОВППС за започване на военна мисия на Европейския съюз в подкрепа на обучението на сомалийските сили за сигурност (EUTM Сомалия) (2).
(3)
На 20 юли 2011 г. Съветът одобри преработената концепция за управление на кризи във връзка с EUTM Сомалия.
(4)
В доклада си S/2011/277 до Съвета за сигурност от 28 април 2011 г. генералният секретар на ООН отбеляза териториалните завоевания и напредъка в областта на сигурността, като посочи обучението, осигурявано от ЕС. Генералният секретар на ООН отправя препоръка за съсредоточаване на усилията за укрепване на сомалийските институции, отговорни за сигурността, и по-специално препоръчва да се подобрят командните и контролните структури на националните сили за сигурност.
(5)
На 21 април 2011 г. председателят на Комисията на Африканския съюз (АС) представи своя доклад относно ситуацията в Сомалия на Съвета за мир и сигурност. Той изтъкна завоеванията в областта на сигурността и отправя искане за продължаване на подкрепата на обучението.
(6)
В писмото си от 4 май 2011 г. до върховния представител на Съюза по въпросите на външните работи и политиката на сигурност министър-председателят на Сомалия изрази признателността на преходното федерално правителство на Сомалия (ПФП) за подкрепата от страна на ЕС и изтъкна отново безусловния ангажимент ПФП за изграждане на командна и контролна структура на националните сили за сигурност, за закрила на цивилното население и за включване на различните видове въоръжени групировки и отряди на родова основа в националните сили за сигурност.
(7)
Признателността на ПФП беше изтъкната отново по време на заседанието на съвместния комитет за сигурност в Кампала на 23 юни 2011 г.
(8)
По време на съвместното консултативно заседание на Комитета по политика и сигурност на АС и на Комитета по политика и сигурност на ЕС, проведено на 10 май 2011 г. в Адис Абеба, АС изрази удовлетворението си от подкрепата, предоставена от EUTM Сомалия в процеса на изграждане на професионални и единни сомалийски национални сили за сигурност.
(9)
Политическите и военните власти на Уганда изразиха удовлетворение от партньорството с ЕС (и със Съединените американски щати) и желание да продължат обучението.
(10)
В съответствие с член 5 от Протокола относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в изготвянето и осъществяването на решения и действия на Съюза, свързани с въпросите на отбраната. Дания не участва в изпълнението на настоящото решение и поради това не участва във финансирането на операцията.
(11)
Действието на EUTM Сомалия следва да бъде удължено,
ПРИЕ НАСТОЯЩОТО РЕШЕНИЕ:
Член 1
Решение 2010/96/ОВППС се изменя, както следва:
1)
В член 1 параграфи 1 и 2 се заменят със следното:
1. С цел да продължи приноса си за укрепване на сомалийското преходно федерално правителство (ПФП) като функциониращо правителство на всички сомалийските граждани, военна мисия на Европейския съюз в подкрепа на обучението (EUTM Сомалия) подпомага развитието на сектора за сигурност в Сомалия чрез осигуряване на военно обучение на националните сили за сигурност. Обучението ще се съсредоточи върху разработването на командни и контролни функции и специализирани способности, както и върху капацитет на сомалийските национални сили за сигурност за самообучение, с оглед прехвърляне на експертните познания на ЕС в областта на обучението на местните органи. EUTM Сомалия ще продължи да се провежда в тясно сътрудничество и координация с други страни от международната общност, по-специално ООН, AMISOM и Съединените американски щати и Уганда, в съответствие със съгласуваните изисквания на ПФП.
2. Военното обучение на ЕС, което се извършва с тази цел, се провежда главно в Уганда в съответствие с политическата цел на мисията на ЕС в подкрепа на обучението на сомалийските сили за сигурност, определена в преработената концепция за управление на кризи, одобрена от Съвета на 20 юли 2011 г. Части от EUTM Сомалия ще бъдат базирани и в Найроби и Брюксел.“
2)
В член 2 параграф 1 се заменя със следното:
1. Полковник Michael BEARY се назначава за командващ мисията на ЕС, считано от 9 август 2011 г.“
3)
Член 10 се изменя, както следва:
а)
параграф 2 се заменя със следното:
2. Референтната сума за общите разходи на военната мисия на ЕС за периода до 9 август 2011 г. възлиза на 4,8 милиона евро. Процентът от референтната сума, посочен в член 32, параграф 3 от ATHENA, се определя на 60 %.“;
б)
добавя се следният параграф:
3. Референтната сума за общите разходи на военната мисия на ЕС за периода, започващ на 9 август 2011 г., възлиза на 4,8 милиона евро. Процентът от референтната сума, посочен в член 32, параграф 3 от ATHENA, се определя на 30 %.“
4)
В член 12 параграф 2 се заменя със следното:
2. Военната мисия на ЕС се прекратява през 2012 г. след два шестмесечни периода на обучение и преназначаването на частите и личния състав на ЕС в Европа.“
Член 2
Настоящото решение влиза в сила в деня на приемането му.
Съставено в Брюксел на 28 юли 2011 година.

Labels: 5
10
9
18
15